પ્રકૃતિએ ખજૂર ઠંડી, રસમાં તથા પાકમાં મધુર, સ્નિગ્ધ, રુચિ ઉત્પન્ન કરનાર છે, જે હૃદયને હિતકારી અને પાચનમાં થોડી ભારે પુષ્ટિ કરનાર, ઝાડાને રોકનાર, વીર્યને વધારનાર અને બળ આપનાર છે. મહાત્મા ગાંધી ખજૂરને પસંદ કરતા હતા. મુસ્લિમ સમુદાયમાં રમજાન માસ દરમિયાન દિવસભરના રોજા (ઉપવાસ)થી આખો દહાડો પાણી કે ખોરાક વિના કાઢવાથી ગ્લુકોઝનું પ્રમાણ ઘટી જાય છે, જેનાથી અશક્તિ, થાક લાગે છે. આથી તેની કમી પૂર્ણ કરવા ઇસ્લામ બિરાદરો ધાર્મિક મહત્ત્વ આપી બે-પાંચ પેશી ખજૂર ખાધા પછી રોજો છોડે છે! જેથી શરીરની ત્વરિત શક્તિ મળે છે, જે શક્તિ પ્રદાન કરનાર ગ્લુકોઝની ગરજ સારે છે.